Taksbaas gaan ondersoek wordOupa Magashula. Foto: GCIS/SAPA “Ek het besluit om ŉ deeglike ondersoek na die saak van stapel te stuur,” het Gordhan in ŉ verklaring gesê. “Na konsultasies met die minister van justisie [Jeff Radebe] sal ek ŉ afgetrede regter aanstel om vas te stel of daar enige oortreding van die SAID se prosesse was en om raad te gee oor gepaste oplossings waar oortredings plaasgevind het. ” City Press het Sondag berig dat die koerant in besit is van ŉ bandopname van ŉ telefoongesprek waarin Magashula glo ŉ werk aanbied vir ŉ vennoot van ŉ veroordeelde dwelmhandelaar. “Die SAID het geen rede om die integriteit van die kommissaris se professionele of sy private lewe in twyfel te trek nie,” het Adrial Lackay, die SAID se woordvoerder, aan die Sondagkoerant gesê. Lackay het wel die bestaan van die opname waarin Magashula glo saam met die veroordeelde dwelmhandelaar Panganathan Marimuthu vir ŉ vrou ŉ werk aanbied by die SAID, bevestig. Lackay sê Marimuthu het Magashula glo by ŉ restaurant voorgekeer en hom gevra om met ŉ vriend van hom op die foon te praat. Hy sê Magashula het nie geweet die gesprek word opgeneem nie. Volgens City Press het Magashula aan die vrou gesê dat die SAID baie goed betaal. Hy het glo aan haar gesê aangesien sy 28 jaar oud is sy reeds ŉ miljoen rand moet verdien. Volgens Lackay is die vrou nooit by die SAID aangestel nie.